
Tasg 3

Diogelu a gweithio mewn sefyllfaoedd cymhleth - Astudiaeth Achos

Canllawiau:
Gwnewch yn siŵr eich bod yn bodloni’r Safonau Galwedigaethol Cenedlaethol a’r Canlyniadau Dysgu penodol ar gyfer y dasg hon (gweler atodiad 5 a 6 y llawlyfr). 

	Cwestiwn:
Cwblhewch astudiaeth achos myfyriol, beirniadol ar sail asesiad a wnaed gydag eraill, yn eich maes gwaith chi, sy'n ymwneud â diogelu un ai oedolyn neu blentyn. Dangoswch sut mae'r achos yn berthnasol, neu sut y gallai fod yn berthnasol, i ddeddfwriaeth,  polisïau, strategaethau a gweithdrefnau’n ymwneud â diogelu (gan gynnwys dangos dealltwriaeth o’r rhyng-gysylltiad rhwng darparu gwasanaethau cymdeithasol yng Nghymru o fewn y Deyrnas Unedig, yr Undeb Ewropeaidd (UE) a’r tu allan i’r UE). Rhaid i chi ddangos eich dealltwriaeth o integreiddio dadansoddi wrth asesu, cydweithio a chymhwyso barn broffesiynol mewn sefyllfaoedd cynyddol gymhleth a’r defnydd o theorïau gwaith cymdeithasol. Rhaid i chi gyfeirio at agweddau penodol o weithio yng Nghymru. 


4000 o eiriau (+/- 10%: dylech gynnwys nifer y geiriau ar ddiwedd pob adran).

Rwyf wedi penderfynu ar astudiaeth achos sydd yn ymwneud a Phlentyn 2 (P2) a dau oedolyn Oedolyn 1 (O1) sydd yn fam sengl ac Oedolyn 2 (O2) sef tad P1. Yn ogystal cyfeirir at Oedolyn 3 (O3) sydd yn aelod agos o fewn y teulu. Mae perthynas y fam a’r tad wedi dod i ben ers sawl mlynedd erbyn hyn, ac mae ganddynt bedwar o blant gyda’i gilydd, ond nid ydy’r plant yng ngofal y fam na’r tad. Yn ystod y pwynt ymyrryd a’r teulu, yr oedd P2 yn byw yng ngofal O1 mewn ardal hynod Gymreig gyda phoblogaeth uchel o fewn yr ardal. Nid oes unrhyw gyswllt gyda’r tad. 

Mynychai P1 Ysgol gynradd Gymraeg yn yr ardal, ond mae’n cyfathrebu drwy gyfrwng y Saesneg yn y cartref. Roedd yn bwysig fy mod yn rhoi’r cynnig rhagweithiol P1 yn y sefyllfa yma, sy’n adlewyrchu gwraidd a gwerthoedd craidd DGCALL (C) i roi’r unigolyn wrth wraidd y gwasanaethau y derbynnir. Mae cynlluniau gweithredu’r Fframwaith Strategol o fewn “Mwy ‘na geiriau...’ (2022-2027) yn nodi nifer o feysydd lle mae angen cryfhau gwasanaethau Cymraeg er mwyn darparu gwasanaeth cyfartal. Yn yr achos yma roedd P1 eisiau siarad a chyfathrebu a mi drwy’r Gymraeg, a bu i mi sicrhau hyn hefo’r plentyn yn y cyfarfod cyntaf.  


Mae sefyllfa’r teulu yn gymhleth, gan fod O1 a P2 yn byw gyda'i gilydd, tra bod brawd a chwaer hynaf P2 yn byw yng ngofal aelod agos o’r teulu (Oedolyn 3) o dan gytundeb teuluol, a’i brawd ieuengaf yn destun gorchymyn gofal llawn yng ngofal gofalwyr maeth.

Mae’r teulu’n adnabyddus i’r Awdurdod lleol, ac roedd P2 yn destun gorchymyn gofal llawn ar un pwynt. Y prif reswm dros hyn oedd oherwydd bod O1 yn camddefnyddio alcohol a chyffuriau, ac mewn perthynas trais domestig. Roedd y berthynas rhwng y ddau oedolyn yn un sarhaus, ac nid oeddynt yn gallu gofalu am P1 a’i chadw yn saff rhag niwed. Yn ystod y cyfnod llys cychwynnol, cafodd P2 a’i brodyr a’i chwaer eu lleoli yng ngofal llawn amser Oedolyn 2 o dan reoliad 26 o Reoliadau Gwasanaethau Maethu, nes ei fod yn cael ei asesu yn llawn fel eu gofalwr maeth. Yn anffodus ni fuodd y lleoliad hwn yn un cadarnhaol, a phenderfynodd O2 ei fod yn gorfod dod a’r lleoliad i ben. Arweiniodd hyn at P2 gael ei lleoli mewn lleoliad maeth gyda gofalwyr maeth cyffredinol i’r awdurdod lleoli. Roedd yn bwysig rhoi’r cynnig rhagweithiol i P2 hefyd yn yr un modd, gan fod DGCALL(C) 2014 yn gosod gorchymyn cynnig gweithredol er mwyn sirhau bod gwasanaethau yn cael eu darparu yn y Gymraeg heb fod angen i’r unigolyn orfod gofyn amdano. Yn achos P2 yr oedd yn fwy cyfforddus yn trafod a chael gwasanaethau drwy’r Saesneg gan ei bod yn teimlo’n gyfforddus a hyderus yn yr iaith.  


Gweithiodd y fam yn dda gydag asiantaethau am ddwy flynedd er mwyn cael cefnogaeth o amgylch ei defnydd o alcohol a chyffuriau. Roedd y gwaith yma yn digwydd o dan drefniadau statudol Gwasanaethau Integredig Cefnogaeth i Deuluoedd (IFSS), sydd yn fenter arloesol gan Lywodraeth Cymru i roi cefnogaeth ddwys i deuluoedd sydd yn cael eu heffeithio gan alcohol a chyffuriau.Gweithiodd hyn yn dda iddi, a chafodd ei ail asesu gan y gweithiwr cymdeithasol er mwyn cael ei hystyried i gael P2 yn ôl yn ei gofal llawn amser. Cytunwyd i P2 gael ei lleoli yn ôl yng ngofal ei mam o dan gytundeb lleoliad gyda rhiant (Placement with Parents). Pwrpas PWP fel y nodir yn Rhan 4, Regulation 19 of the Care Planning, Placement and Case Review (Wales) Regulations 2014 yw i sicrhau parhad o ymyrraeth gyfreithiol drwy leoli plentyn adref gyda’i riant o dan warchodaeth Gorchymyn Gofal sydd yn rhannu cyfrifoldeb rhiant dros y plentyn gyda’r rhiant. Mae yn arf bwysig o fewn trefniadau diogelu er mwyn rhoi cynllun gofal clir ac eglur yn ei le gyda’r disgwyliadau o’r rhiant yn glir er mwyn sicrhau aduno llwyddiannus. Mae yn cael ei gydnabod fel cyfnod o reoli risgiau wrth gydweithio yn agos gyda rhiant. Sail llwyddiant cynlluniau fel hyn yw cydweithio agos a thryloyw gyda’r teulu, ac yn lleol mae craffu manwl ar y cynllun drwy drefniadau rheolaethol. Caiff hwn ei adolygu yn rheolaidd o dan drefniadau adolygu lleoliadau plant mewn gofal er mwyn sicrhau bod y lleoliad yn cyrraedd anghenion y plentyn.   

Yn dilyn cyfnod o 1.5 mlynadd, y penderfyniad oedd i P2 aros yng ngofal O1 yn llawn  amser, ac i fynd yn ôl i’r llys er mwyn diddymu’r gorchymyn gofal gan nad oedd angen ymyrraeth y wladwriaeth drwy drefniadau gofal statudol. Yn dilyn rhyddhau’r gorchymyn gofal, cafodd yr achos ei gau i dîm plant, a derbyniodd y teulu gefnogaeth gan Dîm o fewn yr ardal sydd yn cefnogi teuluoedd. Mae O1 wedi tyfu fyny drwy drawma plentyndod sydd wedi arwain iddi dderbyn diagnosis o anhwylder personoliaeth. Yn flaenorol, roedd pryderon o amgylch O1 yn ei chael yn anodd cyd-weithio ac asiantaethau pan oedd ei iechyd meddwl yn wael.

Derbyniais i’r achos yn ystod cyfnod ble yr oedd iechyd meddwl O1 wedi dirywio. Yn dilyn ymweld â’r cartref yn aml a gweld P2 yn yr ysgol, roedd yn amlwg bod pryderon o amgylch gallu O1 i gadw P2 yn saff a chyrraedd ei anghenion. Rhannodd P2 hefo fi ei bod wedi gweld O1 yn camddefnyddio powdwr gwyn yn y cartref gyda dau ffrind, a bod O1 wedi gwneud hyn fwy nag unwaith. Yr oedd P2 hefyd yn nodi nad oedd yn cael cysgu yn ei gwely nac yn cael pryd o fwyd O1 gan ei bod yn cael partis gyda’i ffrindiau.

Gan fod yn cyrraedd trothwyon diogelu er mwyn ystyried y materion o dan drefniadau diogelu bu trafodaeth strategaeth rhwng yr awdurdod lleol a’r heddlu ac roedd penderfyniad i ymgymryd mewn ymchwiliad Adran 47 o dan Ddeddf Plant 1989. Nodi’r y ddeddf bod ymchwiliad fel hyn yn rhoi cyfle i’r gweithiwr proffesiynol a/neu’r heddlu gasglu gwybodaeth er mwyn dod i benderfyniad a yw’r plentyn wedi dioddef neu mewn perygl o ddioddef niwed arwyddocaol  a beth fyddai’r camau angenrheidiol ar gyfer eu diogelu. Mae’r ddyletswydd yma yn gweithredu ochr yn ochr â DGCALL (C) 2014, sy’n darparu’r fframwaith cyffredinol ar gyfer hyrwyddo lles, diogelu plant rhag camdriniaeth ac esgeulustod, ac yn asesu a diwallu eu hanghenion gofal a chymorth. Felly, mae’r penderfyniad i gael ymchwiliad Adran 47 n gyson a dyletswyddau diogelu o dan Ran 7 o DGCALL (C) 2014 gan sicrhau bod unrhyw risg i blentyn yn cael eu hymchwilio yn llawn wrth sicrhau ystyried anghenion gofal, amddiffyn ac unrhyw gymorth sydd angen ar y plentyn.  

Mae rhan 7 o Ddeddf Gwasanaethau Cymdeithasol a Llesiant (Cymru) 2014 (DGCALL)(C) yn nodi’n glir beth yw’r disgwyliadau o amgylch amddiffyn plant. Mae hefyd yn gosod dyletswydd ar bobl broffesiynol ac asiantaethau eraill sydd yn adnabyddus i’r plentyn i rannu unrhyw wybodaeth hanfodol a bod yn rhan o’r cynllun amddiffyn. Mae’r ddogfen statudol 'Diogelu Plant: Cydweithio o dan Ddeddf Plant (2004) yn nodi mai ' dim ond pan fydd y bobl a'r cyrff allweddol yn gweithio gyda'i gilydd i ddylunio a darparu gwasanaethau mwy integredig o amgylch anghenion plant y gellir cyflawni a chynnal canlyniadau gwell i blant a phobl ifanc. Mae angen arwain a rheoli’r newid hwnnw ar lefel leol a’i gefnogi’n genedlaethol’. Mae gweithdrefnau diogelu wedi eu nodi yn DGCALL (C) 2014 a Gweithdrefnau Diogelu Cymru yn  rhoi’r disgwyliadau ar awdurdodau lleol er mwyn diogelu plant. Nodi’r bod diogelu yn gyfrifoldeb ar yr holl asiantaethau proffesiynol. Mae hyn yn arwain at wasanaeth effeithiol, ac mae angen i bob unigolyn gael ymagwedd sy’n rhoi canolbwynt ar y plentyn a dylent fod yn seiliedig ar ddealltwriaeth glir o anghenion a barn y plentyn pan fo hynny yn gydnaws a’u diogelwch.

Penderfynwyd mynd ymlaen i gynhadledd achos diogelu plant o fewn 15 diwrnod gwaith yn dilyn y cyfarfod strategaeth yn unol â disgwyliadau lleol, ble y byddai’r holl bobl broffesiynol sy’n ymwneud ar teulu ddod at ei gilydd i drafod os ydy trothwy niwed sylweddol wedi ei gyrraedd. Yn yr achos yma daethant i benderfyniad bod y trothwy yno, ac felly bu i enw P2 gael ei roi ar y gofrestr diogelu plant, sef rhestr statudol o blant yn yr ardal sydd wedi cael eu hadnabod mewn cynhadledd achos o fod mewn perygl o niwed arwyddocaol neu mewn perygl o ddioddef niwed arwyddocaol. Mae DGCALL (C) 2014 yn nodi egwyddorion craidd sy’n nodi pwrpas ymyrraeth yr awdurdod lleol ar fywyd teuluol yr unigolion, gan gydnabod cyfrifoldeb rhieni a hawliau plant. Un egwyddor o fewn y ddeddf yw rhoi llais a rheolaeth i unigolion, sy’n ei gwneud yn ofynnol i weithwyr proffesiynol wrando, ystyried barn, dymuniadau a theimladau plentyn wrth wneud penderfyniadau am eu gofal/cymorth. Mae’r ddeddf yn cydnabod pwysigrwydd bywyd teuluol drwy ei wneud yn ofynnol i ystyried pwysigrwydd hyrwyddo magwraeth plentyn o fewn eu teulu, os yn ddiogel. Cyn i mi fynychu’r gynhadledd roedd yn angenrheidiol i mi ddarparu adroddiad llawn yn rhannu’r pryderon yn dilyn i mi ymgymryd mewn ymchwiliad Adran 47 gan ddefnyddio’r wybodaeth a gefais er mwyn rhannu fy marn yn seiliedig ar dystiolaeth (Gweithdrefnau Diogelu Cymru, 2020).


Roedd yn bwysig derbyn dymuniadau a theimladau'r plant yn y broses. Yn ystod yr ymchwiliad, gwelwyd hwy yn yr ysgol ac yn y cartref. Mae gan bob plentyn yng Nghymru sy'n rhan o ymchwiliadau Diogelu plant yr hawl i gael eiriolwr annibynnol i’w cefnogi (Llywodraeth Cymru, 2025). Cafodd y gwasanaeth ei wrthod gan y plant felly roedd hi'n allweddol i mi adeiladu ar y berthynas efo nhw er mwyn derbyn gwybodaeth bellach ac i roi pŵer iddynt. Cafodd eu canlyniadau eu trafod yn unigol yn ystod y gymdeithas, gan rannu mewnbwn o ran hyrwyddo eu llais, dewis, a rheolaeth (DGCALL(C) 2014). Cytunwyd i roi enwau'r plant ar gofrestr CP oherwydd pryderon ynghylch ac iechyd meddwl y fam a’i gallu i gadw P2 yn saff yn ei gofal.

Yn dilyn y cofrestriad yr oedd yn rhaid i mi sicrhau cwblhau asesiad o anghenion y teulu. Mae (Gweithdrefnau Diogelu Cymru, 2019) yn nodi amserlen o 42 diwrnod o ddechrau’r ymholiad 47 er mwyn gwneud hyn. Mae rhan 3 DGCALL(C) 2014 yn nodi dyletswydd ar awdurdodau lleol yng Nghymru i asesu lle mae’n ymddangos y gall fod gan blentyn anghenion gofal a chymorth. Rhaid i’r broses asesu ganolbwyntio ar y plentyn a chael ei gynnal mewn partneriaeth a’r oedolyn sydd â chyfrifoldeb rhiant. Yn gyffredinol, mae Rhan 3 o’r DGCALL (C) 2014 yn sefydlu fframwaith i ymyrryd yn gynnar er mwyn sicrhau fod yr awdurdod yn ymateb yn weithredol i’r angen yn hytrach ‘na disgwyl i bryderon godi i lefel argyfwng. Yn yr achos hwn, roedd y plentyn eisoes ar y gofrestr amddiffyn plant, ond yr un egwyddorion sydd yn bwysig er mwyn sicrhau mynediad at wasanaethau ac ymyrraeth briodol i leihau risgiau.

Bu i mi sicrhau fy mod yn rhoi gwybod i’r teulu o flaen llaw pryd yr oeddwn yn mynd i ymweld â hwy, ac roedd yn hanfodol bwysig fy mod yn cyrraedd ar amser ac yn cydymffurfio a’r cynllun yr oeddem wedi ei gytuno gyda’n gilydd. Mae Beesley Watts a Harrison (2018) yn nodi bod cyfathrebu clir yn hanfodol wrth weithio a chreu perthnasau hefo unigolion sydd yn ei chael yn anodd gweld bod angen newid. Roeddwn hefyd yn ymwybodol bod angen sicrhau nad oeddwn yn gwneud i P2 ac O1 deimlo yn anghyfforddus yn ystod yr ymweliadau, felly daethant i benderfyniad y byddwn yn ymweld â hwy yn eu cartref eu hunain gan mai dyma eu dymuniad.. Mae rhan 3 o’r Cod Ymarfer proffesiynol (Llywodraeth Cymru, 2014) yn nodi’r angen i gynnal asesiadau sy’n canolbwyntio ar bersbectif a lles y plentyn. Mae’r Cod Ymarfer Proffesiynol Gofal Cymdeithasol yn pwysleisio’r angen i barchu agweddau a dymuniadau ac i hyrwyddo hawliau a diddordebau unigolion (Gofal Cymdeithasol Cymru 2017). Roedd yn bwysig felly i mi roi cyfle i Oedolyn 1 gael cyfle i roi ei llais ymlaen ac i sicrhau ei fod yn cael ei glywed. Prif egwyddor o fewn DGCALL (C) (2014) ydy i hyrwyddo llais, rheolaeth a rhoi dewis i unigolion. Roeddwn felly yn hollol agored ac oedolyn 1 ynglŷn â’r broses asesu ei rhiantu a phwysigrwydd cyd-weithredu.  Mae awdurdodau lleol yn gyfrifol pan fo terfyn yn ystyr pryderon diogelwch i sicrhau asesu rhieni. Roedd angen i mi felly ystyried dadansoddiad manwl o'r ffactorau cadarnhaol a negyddol ym mywyd y plentyn fel rhan o asesiad cadarn gan sicrhau cynnig darpariaeth a chymorth i'r teulu (Gofal Cymdeithasol Cymru, 2018).

Pan yn gweithio gyda P2, roedd yn bwysig fy mod yn gwneud hyn mewn modd sensitif. Roeddwn felly yn sicrhau fy mod yn ymgymryd mewn darnau o waith uniongyrchol fyddai yn cefnogi P2 deimlo ddigon hyderus i rannu ei theimladau a’i barn yn agored. Roeddwn yn gwneud gwaith paratoi cyn ymweld â P2 er mwyn sicrhau bod y cwestiynau a’r darnau gwaith yn rhai a fyddai yn gyfeillgar i blentyn ei hoedran. Nodir Hardy (2018) mai prif bwrpas gwaith uniongyrchol a phlentyn yw creu awyrgylch pwrpasol a saff i’r plentyn fel eu bod yn gallu bod yn hollol agored. Mae’n hanfodol bwysig bod y gweithiwr  yn gallu gwrando a defnyddio sgiliau ymateb da er mwyn ymateb yn briodol i unrhyw fath o bryder sydd gan y plentyn.

Yn ystod y cyfnod o weithio a’r teulu, roedd yn rhaid sicrhau bod adolygiadau rheolaidd yn digwydd er mwyn sicrhau bod nod llesiant y plentyn yn parhau i gael ei gyrraedd. Mae Alexander a Macdonald (2001) yn nodi er mwyn gweithio’n amlasiantaethol ddod yn fater polisi pan sefydlodd y Llywodraeth Lafur ffocws ar bartneriaethau a’u gweld ’fel ethos amgen i’r farchnad fewnol a chystadleuaeth mewn gwasanaethau’.  Yn ogystal â hyn bu i’r DGCALL (C) (2014) wneud newidiadau i’r ffordd y caiff gwasanaethau eu cynllunio, eu comisiynu a’u darparu.  Yn dilyn y newidiadau hyn, arweiniodd at yr angen i bobl broffesiynol sicrhau gweithio’n amlasiantaethol gan annog cydweithio rhwng asiantaethau, drwy annog prif egwyddorion y Ddeddf sef i roi llais a rheolaeth i unigolion drwy’r gwasanaeth oedd yn cael ei gynnig. Yn ystod y cyfarfodydd adolygu, yr oedd yn bwysig rhoi cyfle i P2 ac O1 i rannu eu barn a’u teimladau am yr hyn oedd yn mynd ymlaen o fewn eu bywyd dydd i ddydd. 

Yn ystod y cyfnod asesu, roedd Oedolyn 1 a phlentyn 2 yn gallu adnabod bod mwy o rwystrau o fewn eu cartref, megis eu bod yn teimlo nad oeddynt yn rhan o’r gymuned, ac yn byw mewn tlodi. Roedd yn bwysig fy mod yn trio canolbwyntio ar y pethau cadarnhaol oedd ganddynt yn eu bywyd, drwy ddefnyddio ymagwedd seiliedig ar gryfder. Bu i ni adnabod bod gan y teulu gefnogaeth gadarn yn dod gan O3 sef aelod o deulu agos iawn. Yr oedd y gefnogaeth yr oedd yr unigolyn hwn yn gynnig i’r teulu yn arbennig o dda, gan gynnwys bod yn rhan o adolygiadau er mwyn eirioli ar ran O1 oedd angen. Mae sicrhau bod eiriolwr ar gael i blant yn ddisgwyliad cenedlaethol, statudol, ac mae gwasanaethau eiriolaeth broffesiynol ar gael, ond yn yr achos yma roedd P2 yn hapusach gydag aelod o’i theulu yn eirioli ar ei rhan. Roedd hefyd yn rhoi cefnogaeth emosiynol i O1 ac i P2 oedd yn sicrhau rhoi ychydig o ysbaid i’r fam ar adegau. Nodir Pattoni (2012) er bod angen sicrhau canolbwyntio ar y pethau cadarnhaol sydd gan unigolion o fewn eu cylch teulu, nid yw hyn yn golygu anghofio am yr holl anawsterau sydd ganddynt, ond yn hytrach mae angen canolbwyntio ar sut y gellir gwyrdroi eu brwydrau i gryfderau.

Yn ystod fy nghyfnod yn gweithio gyda’r teulu, rhannodd P2 nad oedd yn hapus parhau byw yng ngofal O1, a hynny gan nad oedd yn teimlo’n saff o fewn y cartref oherwydd ei defnydd o gyffuriau. Wrth i mi siarad hefo O1, bu iddi gytuno i P2 gael ei lleoli yng ngofal aelod agos i’r teulu sef (Oedolyn 3), ar sail wirfoddol. Mae Deddf Gwasanaethau Cymdeithasol a Llesiant (Cymru) 2014 yn nodi mai cytundeb gwirfoddol ydy Rhan 76 o’r Ddeddf, sydd yn caniatáu i’r plentyn gael ei lleoli gyda chytundeb y rhiant o fewn gofal maeth neu gyda theulu priodol. Yr oedd asesiad cadarnhaol wedi ei wneud gan y tîm maethu o flaen llaw ar O3 oedd yn caniatáu iddi hi gael ei lleoli yno.

Fel rhan o hyn, roedd yn rhaid i mi fod yn rhan o gyfarfod PLO (Public Law Outline) er mwyn cael cyngor cyfreithiol ar y pwynt hwn. Nodir y Family Law Group (2017) bod cyfarfod o’r fath yn cymryd lle pan fydd gan yr Awdurdod Lleol bryder ynglŷn â llesiant plentyn. Dyma’r fframwaith cyfreithiol ar gyfer sicrhau fod llesiant plant yn cael sylw priodol ac amserol heb unrhyw oedi diangen o fewn y llysoedd. Mae angen sicrhau fod y gwaith paratoi  gyda’r teulu yn digwydd tu allan i drefniadau llys er mwyn llwyddo yn hynny o beth. Nid oedd y fam yn teimlo ei bod yn gallu cadw’r plentyn yn ddigon saff, nac yn gallu cyfarch ei anghenion dydd i ddydd gan ei bod yn camddefnyddio sylweddau a’u hiechyd meddwl wedi dirywio. Mae cytundeb gwirfoddol yn cyfeirio at Adran 76 (Rhan 6) o’r DGCALL (C) 2014, sy’n caniatáu i awdurdod lleol ddarparu llety i blentyn gyda chaniatâd ei rhiant heb orfod cael gorchymyn gofal llys. Teimlai’r fam mai cytuno i drefniant Adran 76 oedd y penderfyniad gorau i P2, ac roedd yn bwysig fy mod yn egluro yn hollol glir iddi beth fyddai hyn yn ei olygu er mwyn sicrhau ei bod yn dallt ei phenderfyniad. O dan y ddarpariaeth yma roedd yn rhaid i’r awdurdod adnabod lleoliad diogel i’r plentyn. Bwriad y trefniant fyddai i gefnogi’r teulu i sicrhau bod anghenion diogelwch a llesiant y plentyn yn cael eu diwallu.  Bu i mi hefyd drwy oruchwyliaeth a thrafodaethau pellach gyda fy rheolwr llinell ddod i benderfyniad bod angen sicrhau gwneud cais i’r llys am orchymyn gofal dros dro (ICO) sydd yn cael ei nodi o dan adran 38 yn Neddf Plant 1989 (gorchmynion dros dro) er mwyn sefydlogi sefyllfa’r plentyn gan fod y fam yn arddangos arwyddion o ddiffyg cydweithredu gyda’r cynllun gofal. Yr oedd yn bwysig i mi adnabod bod hyn yn golygu effeithio Hawliau Dynol O1 yn y sefyllfa yma, ac yn mynd yn erbyn yr hawl iddynt gael bywyd teuluol preifat. Ar y llaw arall mae’r UNCRC yn adnabod bod angen i blant gael eu gwarchod rhag unrhyw niwed hyd yn oed os yn golygu mewn rhai achosion bod angen symud plant o ofal eu rhiant.

Yn ystod y cyfnod o weithio hefo’r teulu, teimlaf fy mod wedi cael cyfle i ddod i adnabod mwy o amgylch prosesau diogelu plant. Roedd yn hynod bwysig fy mod yn gallu cydweithio yn effeithiol ac asiantaethau eraill er mwyn sicrhau cadw P2 yn saff rhag niwed. Er bod hyn wedi bod yn gyfnod heriol, yr oeddwn yn ymwybodol mai diogelu’r plentyn oedd y peth pwysicaf yn yr achos hwn. Yr oedd yn anodd ar adegau i O1 weithio gyda’r awdurdod lleol gan nad oedd hi yn teimlo ei bod yn gallu ymddiried mewn gweithwyr cymdeithasol yn sgil ei chefndir. Roedd yn bwysig i mi sicrhau cynnal y berthynas i gorau fy ngallu yn dilyn i’r llys wneud P2 yn destun gorchymyn gofal gan y bydd yn rhaid i mi weithio’n agos ac O1 wrth symud ymlaen i ymgymryd mewn asesiadau pellach o’i rhiantu.

Roedd yn bwysig fy mod yn cysidro ffactorau amgylcheddol y teulu, a drwy ddod i adnabod mwy ar O1, daeth yn adnabyddus i mi ei bod wedi delio a nifer o brofiadau niweidiol yn ystod ei phlentyndod ei hun cyfeirir atynt fel ACES. Bu i’r rhain arwain iddi hi fynd yn ei blaen i fyw gyda phroblemau iechyd meddwl, cam-ddefnyddio sylweddau, perthnasau treisgar yn ogystal â thynnu ei hun oddi allan i’r gymdeithas yr oedd yn byw ynddi. Nodir Webster (2022) yn dilyn astudiaeth achos am effaith ACES ar oedolion, bod digwyddiadau trawmatig o fewn plentyndod yn gallu amharu ar y ffordd y mae plentyn yn datblygu i fod yn oedolyn. Mae’r astudiaeth hefyd yn dangos bod cynnydd mewn diagnosis o iechyd meddwl ac anableddau yn gysylltiedig â sgorau uwch o ACES o fewn bywydau unigolion. Oherwydd hyn, nid yw’r broblem yn cael ei weld fel mater cymdeithasol yn unig erbyn hyn, gan ei fod hefyd yn effeithio ar iechyd a datblygiad.

Elfen hanfodol o'm hasesiad risg oedd asesu gallu O1 i fod eisiau gwneud newidiadau yn ei bywyd. Mae'r gallu i newid yn arwyddocaol mewn perthynas â gwneud penderfyniadau o fewn maes amddiffyn plant. Roeddwn yn defnyddio model ‘steps to change’ (Prochaska and DiClemente, 1983) yn ystod fy nghyfnod o weithio gydag O1, gan fod y model yn nodi bod pum cam gwahanol sydd angen digwydd er mwyn newid y ffordd y mae person yn meddwl er mwyn galluogi newid. Er fy mod wedi sicrhau rhoi cynnig i Oedolyn 1 fynychu grŵp er mwyn cefnogi ei defnydd o alcohol a chyffuriau, nid oedd modd i mi ei gwneud i fynychu. Roedd yn rhaid iddi fod eisiau gwneud newid, ac yn barod i roi popeth i mewn er mwyn cyrraedd ei nod personol, sef i stopio defnyddio sylweddau. Er fy mod wedi gallu hybu O1 i wneud hunan atgyfeiriad i dderbyn cefnogaeth o amgylch ei iechyd meddwl a’i defnydd o alcohol a chyffuriau, nid oedd modd i mi fod yn ei gorfodi i gymryd rhan os nad oedd yn barod. 

Bu i O1 gyrraedd cam dau o’r model camau i newid, ond ni fydd iddi allu pwsio ei hun i fynd ymhellach gan nad oedd yn barod i wneud newidiadau yn ei bywyd ar y pwynt yma. Roedd yn tueddu i weithio’n dda gydag asiantaethau oedd ar gael o fewn y gymuned hyd at bwynt. Os oedd O1 yn teimlo nad oedd yn hapus a’r wybodaeth a’r cyngor  roedd yn ei derbyn gan asiantaethau, roedd yn mynd yn ôl i fod yn cam-ddefnyddio sylweddau i’r pwynt nad oedd yn fodlon dod allan o’r cartref nac i sesiynau hefo gweithwyr. Yn ystod y cyfnod o weithio gyda’r teulu, roedd yn rhaid i mi wneud penderfyniad proffesiynol na fyddai O1 yn arddangos y gallu i wneud y newidiadau hanfodol er mwyn lleihau’r risg o niwed i P2 o fewn yr amserlen llys. 
Oherwydd hyn, yn ystod y gwrandawiad llys terfynol, yr oedd yr awdurdod lleol yn argymell fod P2 yn cael ei gwneud yn destun i orchymyn llys llawn ond yn aros yng ngofal O3 sydd eisoes wedi ei chofrestru fel gofalwr maeth i'r awdurdod, ond hefyd yn aelod o deulu. Nid oedd Oedolyn 2 yn fodlon rhoi ei hun ymlaen er mwyn gofalu am P2, ac roedd yn hynod anodd ei gael i ymgymryd mewn unrhyw sesiynau gyda’r gweithiwr proffesiynol.

Pan gaiff gorchymyn o’r fath ei wneud i’r awdurdod lleol, mae’n golygu bod yn rhaid i’r awdurdod ofalu am y plentyn yn ei gofal dros yr amserlen sydd wedi ei nodi ar y gorchymyn (s. 33(1) Deddf Plant 1989). Mae’r dyletswyddau hyn wedi eu nodi yn Rhan 6 o DGCALL (C) 2014, sy’n nodi bod rhaid i’r awdurdod hefyd sicrhau llety addas i’r unigolyn, diogelu a hybu lles y plentyn, cynnal trefniadau cyswllt priodol, ac adolygu cynllun gofal y plentyn yn rheolaidd. Mae’r Ddeddf yn ei gwneud yn ofynnol fod unrhyw benderfyniadau sy’n cael ei wneud am y plentyn yn canolbwyntio ar lesiant, diogelwch a datblygiad ac os y bydd unrhyw newidiadau yn y dyfodol gall gais i ryddhau’r gorchymyn gofal gael ei wneud os yn briodol.  
Mae Erthygl 3 o Gonfensiwn Ewropeaidd ar Hawliau Dynol yn rhoi’r hawl i unigolion gael eu gwarchod rhag cael eu trin yn niweidiol neu annynol.


Yn ystod fy nghyfnod o weithio gyda’r teulu ac O1, roedd yn amlwg ei bod angen cefnogaeth o amgylch ei hiechyd meddwl. Roeddwn ar adegau yn teimlo ei bod yn anodd cyd-weithio gyda’r tîm iechyd meddwl cymunedol. Mae’n bwysig nodi bod y tîm iechyd meddwl yn gweithio o dan y model meddygol o anableddau, sydd yn ffordd wahanol iawn i sut mae’r adran yr ydwyf i’n gweithio iddi, sydd yn arddel y model cymdeithasol. Prif ganolbwynt y model meddygol yw rhoi diagnosis i unigolion o’r ochr fiolegol, gan hefyd nodi eu bod yn gallu cael eu trin drwy therapi, driniaeth feddygol, neu ymyrraeth. Er fy mod wedi gofyn i’r tîm iechyd meddwl fynd allan ar frys i asesu capasati a sefyllfa iechyd meddwl Oedolyn 1 yn dilyn dirywiad yn ei iechyd meddwl, nid oeddynt yn teimlo ei bod mewn risg o wneud niwed i’w hun, ac felly nid oeddynt yn gallu cynnig gwneud ymweliad brys. Nodi’r Huxley et al (2011) bod y dystiolaeth yn gyfyngedig o amgylch effeithiolrwydd ymarfer integredig rhwng y tîm iechyd a gwaith cymdeithasol, ac mae’n tanseilio cyfraniad gwaith cymdeithasol.

Yn anffodus, yn dilyn yr achos llys ac i’r gorchymyn gofal gael ei roi mewn lle gan y llys, bu i sefyllfa iechyd meddwl a defnydd O1 o gyffuriau ac alcohol waethygu. Daeth i’r pwynt ble nad ydy oedd O1 yn ymgymryd mewn sesiynau cyswllt hefo P2. Er bod O1 yn derbyn gwasanaethau gan dimau o fewn y gymuned i’w chefnogi, nid ydyw ar y pwynt hwn yn cyd-weithio a’r gwasanaethau cymdeithasol. Mae Adran 95 o DGCALL (C) 2014 yn ei gwneud yn ofynnol i’r awdurdod lleol ble mae plentyn sydd o dan orchymyn gofal llawn oni bai nad yw’n rhesymol neu yn peri risg i les y plentyn, fod yn hyrwyddo cyswllt rhwng y plentyn gyda’i rieni ac unrhyw aelod pwysig arall o fewn y teulu. Mae hyn yn eistedd yn ochr a dyletswydd lles ehangach o fewn y ddeddf i ystyried pwysigrwydd hyrwyddo magwraeth plant o fewn eu teuluoedd os yn ddiogel ac yn hyrwyddo eu lles.  Mae Gweithdrefnau Diogelu Cymru 2019 yn nodi’r angen i weithwyr proffesiynol adolygu,asesu, a’i gynllunio i fod yn saff, ac yn canolbwyntio ar lesiant ac anghenion y plentyn. 

Roedd yn bwysig gwneud defnydd da o oruchwyliaeth gyda fy rheolwr llinell yn ystod y cyfnod o weithio gyda’r teulu gan ei fod yn gyfle i mi fyfyrio ar fy mhenderfyniadau a’m barn broffesiynol. Roedd hyn yn gyfnod anodd i fod yn gweithio ar achos mor ddwys, yn enwedig wrth gysidro’r ffaith fod gennyf lwyth achos uchel hefyd. Teimlaf fod gwneud defnydd o’r oruchwyliaeth wedi bod yn bwysig er mwyn cael barn person arall ynglŷn â fy mhenderfyniadau a’m teimladau. Roedd hyn hefyd yn gyfle i mi weld beth fyddwn yn gallu gwneud yn wahanol y tro nesaf yn enwedig o gysidro gweithio ar achos ble yr oedd plentyn mewn risg uniongyrchol o niwed arwyddocaol. Nodir Middleman a Rhodes (1980) bod goruchwylio gwaith cymdeithasol a gofal cymdeithasol yn gyfarfyddiad sefydliadol allweddol. 

